NI LILONG Tomas ti topikoda kadayta a malem iti pagbibingoan nga ipapanko pinagbuya. Kalkalpasko amin nga asaynmentko.
“Nakadaldalapusam dayta a damag, ha?” uray la imbullad ni Angkel Charlie ken ni Manang Pallang. “Ti man la maibagbagamon, a! ’Ton kuan, nakasaoka manen iti pagbabawyam!”
“Agpayso ti kinunak,” impapilit met ni Manang Pallang a kasla agkumkumpas a tambor dagiti ramayna iti panagtunekna kadagiti kardna. Idi ngamin kanikatlo a bulan, adda tinalabtab ni Manang Pallang a di met agpaypayso. Gapu ta awan maipatakderna a nakasaganganna iti sinaona ta naalimadamadna met la idiay ili, kapilitan nga isu ti naladdit. Naimbag ta saan nga intuloy nga indarum ni Manang Ana a tinalabtabna a masikog. Kasta unay ngamin nga ugaog ni Manang Pallang a nagkiddaw iti pammakawan.
“Sino met dayta a babai?”
“Diak am-ammo. Ngem iti panagkitak, balo daydiay. Adda met pamuyaanna. Ken saan met nga isu pay ti baket unay.”
“Nakakitaam kadakuada?” inunton ni Manong Badol.
“Iti pansitan. Nagswitda kunayo!”
“Agpayso met la dayta, ha, Pallang?” immusiig kenkuana ni Anti Rosing a mayat ti kabukabna iti mamana.
“Wan hanred persent, Anti!”
“Ania koma ita ti pakaseknaranyo ken ni Kapid Tomas ket balo metten?” insumra ni Lilong Binong. “Karbenganna dayta.”
“Ngem lakay unayen!”
“Ti ayat, awan pilpilienna nga edad?”
“Ken lugar!” insilpo a dagus ni Angkel Derik. Ti paggaakdan.
“Siak manen ti nakitayo!” inkusilap a dagus ni Manang Wena. Ditoy ngamin barangaymi, awanen ti di makaammo iti lablayp da Manang Wena ken Manong Al. Kunkunada a pinanakan’ ida ti didiosen ti bingo ta ditoy bingoan a nasangal ti ayan-ayatda. Daydi kasarda met ngatan ti karagsakan nupay nanumo laeng dagiti sagana. Ta iti bisperas, saanen a sala ti inintonar dagiti tao no di ti bingo a sinangal dagiti “kaklaseda” iti tianggi ni Anti Anjang.
“Ditay ket yamanen ta nakasarak pay ni Lilong Tomas!” kinuna ni Manang Cora. “Kakaasi met nga agmaymaysa nga agbibiag. Ken ania ti ammotayo no iti masungad nga aldaw ket malanitan manen ti bagistayo?” Binaliwanna ti panagtugawna ta naktangan ngata. “Laglagipenyo, daydi kasar ni Weng ti naudi a pannakaramantay iti adda met bassit ramanna.”
“Sika laeng, a!” immusiig ni Anti Biana. “Dakami, daydi kasar ni Polon! Awanka ket idi ta napanka met nakideyt iti penpalmo!”
Napilpil ti isem ni Manang Cora.
“Bingok!” kellaat nga impukkaw ni Angkel Charlie idi yawag ni Manang Unnang ti simmaruno a bola.
“Tsk!” insanamtek ni Manang Unnang. “Ngannganik payen! Malas a talaga!”
Nagawidakon.
SIPUD nagwaras ti damag nga adda kateksmeyt ni Lilong Tomas, makibungbunggoyen daytoy. Ayuyangna payen ti pagbibingoan. Kanayonda a pasablogan no kasta a maisar-ong.
“Asawaemon, Lilong, ta adda pakidayaan,” kunkunada kenkuana.
“Ket no diak met pay nobia,” yisem laeng ni Lilong Tomas kadakuada. “Bareng, a, kayatnak ni Melba.”
Segun met laeng iti pannarita ni Lilong Tomas, nabaketan kano a balasang ni Anti Melba. Mapanen a kuarentay sietena. Aglakolako iti nateng ti pagsapulanna. Iti kabangibang nga ili ti lugarda. Ngem kanayon ditoy ilimi nga umay agidispos kadagiti tagilakona nga angkatenna pay idiay Ilocos. Impakita pay kadakami ni Lilong Tomas ti ladawan ni Anti Melba a nakaseyb iti selponna. Permi man a rungiit daytoy nga adda iti likudanna dagiti naluom a kamatis a lakona. Naala kano ti ladawan iti naudi a yaay ni Anti Melba nagideliber kadagiti tagilakona.
“Kas met la kaluom ti kamatis dagiti bibigna, Lilong!” kinuna ni Manong Rexy a numero uno a sutil. “Nagimas ket ngatan nga isawsaw iti billangan a bugguong!” sa imlek iti kasta unay. Naisurot dagiti padada nga agbibingo.
“Ti la malablabidmo!” immusiig kenkuana ni Angkel Charlie. Idi agmawmaw ti katkatawa, inamad ni Lakay Idot ti numero ti selpon ni Lilong Tomas. Inted met ti lakay.
“Apay met nga innalam?” imbullad kenkuana ni Baket Vangie. “Pangan-annuam?”
“Da latta, a!” inkidday kenkuana ti armendo a lakay.
“Ket no awan met selponmo!”
“Gumatangakto ngarud, sika met!”
“Ta apay?”
“Pakiteksmeytko met, a!”
“Agbibisin a laklakayan! ’Da, ’ya, mayat a makiteksmeyt kenka?”
“Sika!”
“Pakpakawan!” nailibbi. “Sa maysa, awan met selponko!”
“Ket agpagatangka, a, kadaydiay adda idiay abrod nga anakmo. ’Bagam a pakiteksmeytmo, este, pagteksmo kenkuana!”
“Bay-amon! ’Gatangko laengen iti sidaek.”
“Diak ammo, a, no di met la a bileg nga ayatmo!”
“Minsanton!”
“Ay, ay, ay, adda idi kasta a nagkatuloyan,” insagpaw ni Anti Libang.
“Hoy, diak la agraraman iti kas ken ni Idot!” inkiraud ni Baket Vangie. “’Nia koma met no idiligko kadaydi nagawan,” nagbaningrot. “’Ray kasdiay laeng daydi lakay a dina taer ti taer ni Idot,” nagbaningrot manen, “ngem maipagpannakkelko ti kinadungngona kaniak. Diak pulos nakaraman kenkuana iti danog wenno sao la koma.” Immanges iti dakkel. “Ngem apounayen, ’ya, ta nagsapa la ketdin a napan iti nakaikarianna!” ket inyugaognan.
Ngannganik la ket ngarud natilmon ti dulsi nga itay pay nga ay-ayamen ti dilak.
URAY sadino ti yan ni Lilong Tomas, sangkaitugotna ti selponna. Segun iti damag, napasungbatna kanon ni Anti Melba. Ket isu ita ti pangibusanna iti kuartana. Kanayonna a teksan daytoy. Komustaenna kano no okey met laeng iti yanna – iti disso a pappapanan daytoy nga agangkat kadagiti tagilakona. Damag payen a ginatanganna daytoy iti de-kamera met a selpon tapno maipapasda ti inniliwda iti tunggal maysa. Kanayon pay a tawaganna.
Awan met latta ti sasao dagiti annak ken katuganganna. Paborda ketdi iti kaadda ti babai iti biag ti amada. Rasonda, dida kano maited ti ragsak ni Lilong Tomas.
Iti dayta a malem, adda impakita kadakami ni Lilong Tomas. Adda kano baro a nagteks kenkuana a mayat a makiteksmeyt. Agtawen la kano iti disiotso.
[ Adda tuloyna ]
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bjn_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lin_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn